วันสงกรานต์กับคนไทย
โดย...ชาติชาย พยุหนาวีชัย ผู้อำนวยการธนาคารออมสิน
14 เม.ย. 2558

โดย...ชาติชาย พยุหนาวีชัย ผู้อำนวยการธนาคารออมสิน
7 แบงก์พาณิชย์สำรองเงินสด 1.8 แสนล้านบาท ในช่วงเทศกาลสงกรานต์ เพิ่มขึ้นจากปีที่ผ่านมา 6.9%
สงกรานต์ กด ATM ข้ามเขต ฟรีค่าธรรมเนียม 13-19 เม.ย.
กทพ.ยกเว้นค่าผ่านทางพิเศษบูรพาวิถี บางนา-ชลบุรี 10-19 เม.ย.
สุวรรณภูมิคาดมีผู้ใช้บริการช่วงสงกรานต์กว่า 1.7 ล้านคน
ขสมก.จัดรถเมล์ฟรีบริการ ปชช.ช่วงสงกรานต์
สตช.เปิดแอพพลิเคชั่นไลน์ Police I Lert U เฝ้าระวังเหตุช่วงสงกรานต์
โปรยข่าวในช่วงนี้น่าสนใจนะครับ บ่งบอกอะไรกับเราได้หลายอย่าง หนึ่งในนั้นคือ นโยบายกระตุ้นเศรษฐกิจ และการเตรียมการรองรับการท่องเที่ยวและการใช้จ่ายของประชาชนภายในประเทศ เพราะในช่วงหยุดยาวของเทศกาลสงกรานต์แบบนี้ หลายครอบครัวหอบลูกจูงหลานไปเที่ยวสงกรานต์ เรียกว่าเป็นวันครอบครัวอย่างแท้จริง นี่คือเทศกาลแห่งความสุขของคนไทยอีกวาระหนึ่ง ซึ่งไม่ว่าเศรษฐกิจจะเป็นอย่างไร เทศกาลสงกรานต์ก็ยังคงเป็นสีสันให้กับเมืองไทย จนมีชื่อเสียงโด่งดังเป็นที่รู้จักของนักท่องเที่ยวชาวต่างชาติต่างภาษา สวนทางกับข่าวคราวด้านเศรษฐกิจที่ทยอยออกมาก่อนหน้านี้ ว่าเศรษฐกิจฟุบ การส่งออกพลาดเป้า หนี้ครัวเรือนพุ่ง แบงก์เข้มการปล่อยกู้ และอีกหลายๆ ข่าวที่ชวนหนักใจ
จะว่าไปแล้ว เทศกาลสงกรานต์ไม่ใช่กระแสที่มาชั่วครั้งชั่วคราว แต่เป็นรูปแบบของกิจกรรมตามขนบธรรมเนียมประเพณีที่ดีงามของสังคมไทย ถึงแม้ว่าในปัจจุบัน ความเคร่งครัดในประเพณีการเล่นน้ำสงกรานต์จะแตกต่างไปจากรุ่นบรรพบุรุษที่เคยทำ แต่การที่รัฐบาลรณรงค์ให้เทศกาลสงกรานต์เป็นวันครอบครัวด้วย และส่งเสริมให้มีกิจกรรมไหว้พระ สรงน้ำพระ และขอพรจากผู้หลักผู้ใหญ่ นอกเหนือไปจากการเล่นสาดน้ำสงกรานต์ ก็ถือว่าได้ช่วยอนุรักษ์ให้ประเพณีอันดีงามนี้ดำรงอยู่คู่สังคมไทย
ในช่วงเทศกาลสงกรานต์นี้ จะมีการจับจ่ายใช้สอยของประชาชนที่มากกว่าปกติ โดยเป็นการใช้จ่ายเพื่อการจับจ่ายใช้สอยและเดินทางท่องเที่ยวพักผ่อนมากที่สุด ซึ่งธนาคารต่างๆ ก็ได้เตรียมสำรองเงินสดเพื่อการนี้ไว้ โดยธนาคารต่างๆ พร้อมใจกันฟรีค่าธรรมเนียมการกดเงินข้ามเขตกดตู้เอทีเอ็มด้วยนะครับ สำหรับธนาคารออมสินก็ได้เตรียมสำรองเงินสดสำหรับให้บริการประชาชนในช่วงเทศกาลสงกรานต์นี้ ทั้งการให้บริการผ่านสาขาและเครื่องเอทีเอ็มไว้ 1 หมื่นล้านบาท
อย่างไรก็ตาม การใช้จ่ายที่เกินจากความจำเป็นย่อมสร้างภาระหนี้ในระยะยาวต่อไป ดังนั้นจึงควรระมัดระวังการใช้จ่ายกันด้วยนะครับ ที่สำคัญต้องรอบคอบในการป้องกันอุบัติเหตุกันให้มาก เพราะสถิติที่เกิดขึ้นประจำในช่วงเทศกาลสงกรานต์ ก็คือ สถิติการเสียชีวิตจากอุบัติเหตุบนท้องถนน ซึ่งมีสาเหตุหลักมาจากการเมาสุรา และส่วนใหญ่เกิดขึ้นในช่วงเวลากลางคืน
โดยล่าสุด กรมสรรพสามิตสรุปยอดการเก็บภาษีสรรพสามิต เบียร์ สุรา และบุหรี่ในเดือน มี.ค. 2558 ซึ่งเป็นเดือนที่ 6 ของปีงบประมาณ 2558 ว่ายังคงสามารถจัดเก็บได้เกินเป้า โดยสูงถึง 5,800 ล้านบาท หรือ ร้อยละ 15 อันเป็นผลมาจากมีการกักตุนสินค้าเพื่อเตรียมจำหน่ายในช่วงเทศกาล สุขสันต์วันสงกรานต์ครับ